สภาผู้แทนฯพร้อมแล้ว! คิกออฟรับ 349 ส.ส. รายงานตัวตึกใหม่ย่านเกียกกายพรุ่งนี้
เลขาธิการสภาผู้แทนราษฎร ยืนยัน เตรียมพร้อมสถานที่รับรายงานตัวสมาชิกสภาผู้แทนราษฎร (ส.ส.) ชุดใหม่ หลังคณะกรรมการการเลือกตั้ง (กกต.) รับรองรายชื่อ ส.ส. อย่างเป็นทางการ คาดเปิดประชุมรัฐสภา 23 พ.ค.นี้
เลขาธิการสภาผู้แทนราษฎร ยืนยัน เตรียมพร้อมสถานที่รับรายงานตัว ส.ส. ชุดใหม่ หลัง กกต. รับรองรายชื่อ ส.ส. อย่างเป็นทางการ คาดเปิดประชุมรัฐสภา 23 พ.ค.นี้
7 พ.ค. 2562

วันนี้ (7พ.ค.62 ) นายสรศักดิ์ เพียรเวช เลขาธิการสภาผู้แทนราษฎร  เปิดเผยว่า สำนักงานฯ ได้เตรียมพร้อมสถานที่เพื่อรับรายงานตัวสมาชิกสภาผู้แทนราษฎร (ส.ส.) ชุดใหม่ หรือชุดที่ 25 ภายหลังจากที่คณะกรรมการการเลือกตั้ง (กกต.)ประกาศรับรองรายชื่อ ส.ส. อย่างเป็นทางการ จำนวนทั้งสิ้น 349 คน ในวันนี้
โดยได้เตรียมพื้นที่ชั้น 4 ของอาคารวุฒิสภา ที่รัฐสภาใหม่ ย่านเกียกกายไว้จัดเป็นห้องไว้สำหรับการรายงานตัว กรอกเอกสารยื่นหลักฐาน ลงชื่อ ถ่ายรูปทำบัตรแสดงตน ติดตั้งแอพลิเคชั่น และรับเอกสารต่างๆ  อาทิ รัฐธรรมนูญแห่งราชอาณาจักรไทย พระราชบัญญัติประกอบรัฐธรรมนูญและคู่มือการดำเนินการเกี่ยวกับการเสนอร่างกฎหมาย ญัตติ และกระทู้ถาม
ทั้งนี้ เมื่อ สมาชิกฯ ได้รับใบรับรองความเป็น ส.ส. จาก กกต. สามารถยื่นรายงานตัวต่อสำนักงานเลขาธิการสภาผู้แทนราษฎร ที่อาคารรัฐสภาแห่งใหม่ ย่านเกียกกาย ชั้น 4 ฝั่งสำนักงานสภาฯ ได้ทันที โดยต้องเตรียมเอกสารประกอบการรายงานตัว อาทิ สำเนาบัตรประชาชน, สำเนาทะเบียนบ้าน,สำเนาทะเบียนสมรส, สำเนาเอกสารของคู่สมรส และ รูปถ่าย ด้วย
ผู้สื่อข่าวรายงานว่า เมื่อภายหลังจากที่ได้ส.ส. ใหม่ ครบ 95 เปอร์เซนต์ จะมีการทูลเกล้าฯเพื่อขอเปิดประชุมรัฐสภา พร้อมสมาชิกวุฒิสภาชุดใหม่ ซึ่งถือเป็นรัฐพิธี ที่คาดว่าจะมีขึ้นภายใน 23 พ.ค. ตามเงื่อนเวลา 15 วัน หลังประกาศรับรอง ส.ส. โดยรัฐพิธีจะจัดขึ้น ณ พระที่นั่งอนันตสมาคม หลังจากนั้นจะมีการนัดประชุมเพื่อเลือกตำแหน่งประธานและรองประธานสภาผู้แทนราษฎร ซึ่งจะใช้สถานที่ประชุมชั่วคราว ห้องประชุม ทีโอที ถนนแจ้งวัฒนะ ในระหว่างที่อาคารรัฐสภาแห่งใหม่ยังไม่แล้วเสร็จ และอาจจะใช้เพื่อประชุมสภาฯไปจนถึงเดือน มิ.ย.
ขณะที่การก่อสร้างอาคารรัฐสภาแห่งใหม่ ย่านเกียกกายนั้นคาดว่าจะสร้างตัวอาคารแล้วเสร็จในเดือน มิ.ย. แต่ยังต้องติดตั้งระบบเครื่องเสียง, สาธารณูปโภคอื่นๆ ที่เกี่ยวข้อง เบื้องต้นนั้นยังไม่มีกำหนดที่แน่นอนว่าจะเข้าใช้ได้เต็มรูปแบบเมื่อใด